BESLUTNING(1)

om turisme og udvikling

Den Paritetiske Forsamling AVS-EU,

- forsamlet i Nassau (Bahamas) den 11.- 14. oktober 1999,

- der henviser til Kommissionens meddelelse til Rådet og Europa-Parlamentet (KOM(98)563) om en strategi for Det Europæiske Fællesskabs støtte til udvikling af bæredygtig turisme i udviklingslandene,

- der henviser til Kommissionens meddelelse til Rådet og Europa-Parlamentet (KOM(98)667) om EF's strategi for udvikling af den private sektor i AVS-landene,

- der henviser til Den Paritetiske Forsamling AVS-EU's beslutning om den kulturelle dimension i udviklingssamarbejdet, navnlig aspekterne vedrørende kulturarv og turisme, der blev vedtaget i Strasbourg den 1. april 1999,

A. der henviser til, at turisme kan være en effektiv faktor til fremme af den økonomiske udvikling og kan skabe arbejdspladser inden for ethvert fagligt niveau,

B. der henviser til, at den risiko, som ukontrolleret turisme indebærer for miljø og samfund ved at belaste naturen for meget, har alvorlige konsekvenser for lokale kulturer og forværrer miljøproblemerne på grund af udnyttelsen af naturressourcerne, transport og affaldsforvaltning,

C. der henviser til, at turisme på den anden side stimulerer økonomien f.eks. inden for transport- og byggesektoren samt fødevareindustrien, hvorved virksomheden i den private sektor fremmes, og at den kan således medvirke til at opnå et af de vigtigste mål for EU-AVS-udviklingssamarbejdet,

D. der henviser til, at det er vigtigt for et områdes omdømme som turistmål, at kulturelle aktiver, som er af enorm historisk, kunstnerisk, pædagogisk, social og økonomisk værdi, bevares, fordi en velbevaret kulturarv af høj kvalitet er attraktiv både for turister og investorer,

1. er fast overbevist om, at der som reaktion på væksten i turismen skal skabes de rigtige betingelser for at medvirke til, at turismen i AVS-landene på afgørende vist bidrager til den bæredygtige økonomiske og sociale udvikling i disse lande, for således at begrænse fattigdommen og medvirke til AVS-landenes gradvise integration i verdensøkonomien;

2. opfordrer Kommissionen og medlemsstaterne til at støtte AVS-landene i deres bestræbelser på at fremme miljømæssigt og socialt acceptabel turisme og at indarbejde denne bestræbelse i en passende form i den fremtidige aftale med AVS-landene;

3. mener, at det er vigtigt at inddrage den lokale befolkning og beslutningstagere i lokalsamfundene direkte i programmer til fremme af bæredygtig turisme, så der opnås generel accept og en vilje til at identificere sig med foranstaltningerne; bemærker desuden, at navnlig kvinders ligeberettigede deltagelse bør lettes og fremmes;

4. mener, at det er vigtigt, at regeringerne, den private sektor og det civile samfunds organisationer samarbejder i tilrettelæggelsen af turisme, og at der bør skabes hensigtsmæssige lovrammer for dette;

5. opfordrer Kommissionen, medlemsstaterne og AVS-landene til i overensstemmelse med de generelle udviklingsmål og -prioriteringer at afsætte en passende andel af støttemidlerne til fremme af miljømæssigt og socialt acceptabel turisme;

6. forventer, at EU-AVS-samarbejdet vil resultere i praktiske foranstaltninger for at dæmme op for en uønsket udvikling på grund af turisme, navnlig foranstaltninger i form af hjælp til ofre for børnepornografi, seksuelt misbrug og sexturisme, samt passende foranstaltninger til at forhindre dette;

7. mener, at der i forbindelse med vedtagelsen af sådanne foranstaltninger særligt skal fokuseres påstøtte til små og mellemstore virksomheder, navnlig på områder, der har direkte eller indirekte forbindelse til turisme, fremme af kulturarven og kulturelle begivenheder, så som museer, mindesmærker, hoteller, restauranter, forvaltning af naturparker, rejsebureauer, handel og småindustri;

8. betoner i den forbindelse, at det er vigtigt, at der i by- og landplanlægningen fokuseres på at bevare landskaber og kulturarven, og understreger derfor, at det er nødvendigt at beskytte bygninger og kultursteder;

9. betoner, at det er vigtigt at sikre, at miljøet, kulturen og traditionelle former for livsstil ikke trues af turisme, og opfordrer derfor EU-medlemsstaterne, AVS-landene, Kommissionen og EIB til - navnlig i lande, hvor turismen er en større aktivitet - at tilstræbe en afbalanceret kultur- og turistpolitik, der tager hensyn til en bæredygtig udvikling, hvilket bør indebære, at der foretages vurderinger, fastsættes aktionsområder og etableres en samordnet dialog mellem de vigtigste deltagere;

10. pålægger sine formænd at sende denne beslutning til AVS-EU-Rådet og Kommissionen.

(1) Vedtaget af Den Paritetiske Forsamling AVS-EU den 14. oktober 1999 i Nassau (Bahamas).